KOMISIJOS SPRENDIMAS
2007 m. rugsėjo 13 d.
iš dalies keičiantis Sprendimą 2007/554/EB dėl tam tikrų apsaugos priemonių nuo snukio ir nagų ligos Jungtinėje Karalystėje
(pranešta dokumentu Nr. C(2007) 4301)
(Tekstas svarbus EEE)
(2007/608/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
kadangi:
(1)
Iš karto po to, kai Jungtinėje Karalystėje kilo ligos protrūkis, buvo priimtas 2007 m. rugpjūčio 9 d. Komisijos sprendimas 2007/554/EB dėl tam tikrų apsaugos priemonių nuo snukio ir nagų ligos Jungtinėje Karalystėje (3). Šis sprendimas turi būti taikomas iki 2007 m. rugsėjo 15 d.
(2)
Sprendime 2007/554/EB apibrėžtos didelio ir mažo pavojaus teritorijos užkrėstose valstybėse narėse ir juo uždraudžiama išsiųsti neatsparius gyvūnus iš didelio ir mažo pavojaus teritorijų, o iš didelio pavojaus teritorijų - produktus pagamintus iš neatsparių gyvūnų. Sprendime taip pat nustatytos taisyklės, taikomos iš šių teritorijų siunčiant saugius produktus, kurie buvo pagaminti iš žaliavos, gautos už teritorijos, kuriai taikomi ribojimai, ribų prieš pradedant taikyti ribojimus arba kurie buvo apdirbti būdu, veiksmingai naikinančiu galimą snukio ir nagų ligos virusą.
(3)
Iki 2007 m. rugsėjo 15 d. Sprendimo 2007/554/EB I ir II prieduose nustatytos didelio ir mažo pavojaus teritorijos atitinka 2007 m. rugpjūčio pradžioje patvirtintą bendros priežiūros zonos, kuri galiojo iki rugsėjo 8 d. remiantis 2003 m. rugsėjo 29 d. Direktyvos 2003/85/EB dėl Bendrijos snukio ir nagų ligos kontrolės priemonių, naikinančios Direktyvą 85/511/EEB, Sprendimus 89/531/EEB bei 91/665/EEB ir iš dalies keičiančios Direktyvą 92/46/EEB (4), 14 straipsnį, aplink du snukio ir nagų ligos protrūkio židinius perimetrą.
(4)
2007 m. rugsėjo 12 d. Didžiojoje Britanijoje kilus naujam snukio ir nagų ligos protrūkiui už teritorijų, nurodytų Sprendimo 2007/554/EB I ir II priede, ribų, Jungtinė Karalystė ėmėsi priemonių pagal Tarybos direktyvą 2003/85/EB ir įvedė papildomas priemones užkrėstose teritorijose.
(5)
Dėl snukio ir nagų ligos susidariusi padėtis Jungtinėje Karalystėje gali kelti pavojų bandoms kitose valstybėse narėse, atsižvelgiant į prekybą gyvais porakanopiais ir tam tikrų jų produktų teikimą į rinką.
(6)
Atsižvelgiant į ligos padėtį Jungtinėje Karalystėje, reikia užtikrinti, kad Sprendimas 2007/554/EB būtų iš dalies pakeistas iki 2007 m. rugsėjo 15 d. jo taikymą pratęsiant mažiausiai iki 2007 m. spalio 15 d., ir išplėsti ribojamas teritorijas atsižvelgiant į epidemiologinę padėtį.
(7)
Todėl Sprendimas 2007/554/EB turėtų būti atitinkamai iš dalies pakeistas.
(8)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2007/554/EB iš dalies keičiamas taip:
1)
17 straipsnyje „2007 m. rugsėjo 15 d.“ pakeičiama į „2007 m. spalio 15 d.“
2)
I ir II priedai pakeičiami šio sprendimo priede pateiktu tekstu.
2 straipsnis
Valstybės narės iš dalies pakeičia prekybai taikomas priemones, kad jos atitiktų šį sprendimą. Apie tai valstybės narės nedelsdamos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2007 m. rugsėjo 13 d.